|  |
| --- |
| Ympäristöministeriökirjaamo@ym.fiLausuntopyyntö 21.12.2016Dnro YM011:00/2016 |

# Motiva Oy:n lausunto luonnoksesta ympäristöministeriön asetukseksi rakennuksen kosteusteknisestä toimivuudesta

Motiva Oy kiittää mahdollisuudesta antaa lausunto luonnoksesta ympäristöministeriön asetukseksi rakennuksen kosteusteknisestä toimivuudesta. Lausuntopyynnön kohde ei ole Motivan keskeisintä toiminta-aluetta, joten teknisiin yksityiskohtiin ja niiden lukuarvoihin emme ota lausunnossa kantaa.

Pidämme erittäin kannatettavana, että rakennuksen kosteusteknistä toimivuutta käsittelevä osa rakentamismääräyskokoelmasta uudistetaan nykyisen perustuslain edellyttämään muotoon. Nyt lausunnolla oleva asetus vastaa hyvin myös eduskunnan esittämän kirjelmän (EK 5/2013 vp) edellyttämiin toimiin.

Lausunnon perustelumuistio sisältää erittäin selkeitä ja yksityiskohtaisia ohjeita rakennuksen kosteusteknisen toimivuuden varmistamiseksi niin suunnittelun kuin käytönkin kannalta, mikä on positiivista. On erinomaista, että muistiossa esitetyt suositukset on tarkoitus koota yhteen asetuksen tueksi vuoden 2017 aikana. Suositusten laajamittainen ja nopea käytäntöön vienti tulee vaatimaan sekä käytännönläheisten ja havainnollisten opas- ja viestintämateriaalien tuottamista että niiden määrätietoista jalkauttamista. Suosituksista tuleekin viestiä eri kohderyhmille (suunnittelijat, eri tasoiset rakennuttajat, käyttöhenkilöstö) heidän tarpeidensa pohjalta hyödyntäen kussakin tilanteessa tehokkaimpia viestintäkanavia. Olemme osaltamme valmiita välittämään tietoa uudesta asetuksesta mm. koordinoimamme valtakunnallisen kuluttajien energianeuvonnan ja muiden aiheeseen liittyvien hankkeiden kautta tarkoituksenmukaisessa laajuudessa.

Mielellämme osallistumme myös laajemmin asetuksen käytäntöön vientiin tarjoamalla ympäristöministeriölle viestintä- ja asiantuntijapalveluita.

On hienoa, että tälle tärkeää asiaa käsittelevälle lausuntopyynnölle on annettu riittävän pitkä lausuntoaika, mikä mahdollistaa eri sidosryhmien perehtymisen aiheeseen niin halutessaan.

Helsingissä 28.2.2017

Motiva Oy



Hille Hyytiä

Toimitusjohtaja